**EELNÕU (ME 73)**

**ALUTAGUSE VALLAVOLIKOGU**

**M Ä Ä R U S**

Iisaku 27. september 2018 nr

**Alutaguse Vallavolikogu 23.04.2018 määruse nr 45 „Sporditegevuse toetamise kord Alutaguse vallas“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja spordiseaduse § 3 punkti 2 alusel.

**§ 1. Määruse muutmine**

Alutaguse Vallavolikogu 23.04.2018 määruse nr 45 „Sporditegevuse toetamise kord Alutaguse vallas“ § 1 lõige 5 tunnistatakse kehtetuks.

**§ 2. Määruse jõustumine**

Määrus jõustub kolmandal päeval pärast Riigi Teatajas avaldamist.

Raivo Raap

Volikogu esimees

**Selgitus määruse eelnõu juurde**

Ettepanek Alutaguse Vallavolikogu 23.04.2018 määruse nr 45 „Sporditegevuse toetamise kord Alutaguse vallas“ muutmiseks laekus Alutaguse Vallavalitsusele 27. juunil 2018. a. Ettepaneku oli allkirjastanud 55 vallaelanikku. Ettepanekus märgitakse, et on vaja muuta eelpool nimetatud määruse § 1 lõiget 5: „(5) Eelistatumad spordialad on korvpall ja suusatamine, mille rahastamise otsustab volikogu.“

Ettepanekus rõhutatakse, et kõiki spordialasid tuleb käsitleda võrdselt ja ei tohi teha mõningatele spordialadele eelistingimusi.

Kohaliku omavalitsuse korralduse seaduse § 32 lõike 1 kohaselt vähemalt ühel protsendil hääleõiguslikel valla- või linnaelanikel, kuid mitte vähem kui viiel hääleõiguslikul valla- või linnaelanikul on õigus teha kohaliku elu küsimustes valla- või linnavolikogu või -valitsuse õigusaktide vastuvõtmiseks, muutmiseks või kehtetuks tunnistamiseks algatusi, mis võetakse arutusele hiljemalt kolme kuu jooksul. Lõike 2 kohaselt nimetatud algatus esitatakse valla- või linnavalitsusele vastava eelnõuna, millele lisatakse allkirjadega varustatud algatuse esitajate nimekiri. Kui algatatud küsimus kuulub volikogu pädevusse, esitab valitsus selle ühe kuu jooksul volikogule lahendamiseks koos omapoolse seisukohaga.

Määruse muutmiseks ei ole algatajad eelnõu esitanud. Alutaguse Vallavalitsuses oli ettepanek arutusel ja vallavalitsus esitab määruse muutmise eelnõu volikogule.

Eelnõu koostas vallasekretäri abi Lia Teeväli